CELEX: 32019D2207
Language: lv
Date: 2019-12-05 00:00:00
Title: Padomes Lēmums (ES) 2019/2207 (2019. gada 5. decembris) par nostāju, kas Eiropas Savienības vārdā jāieņem Konvencijas par gaisa pārrobežu piesārņojumu lielos attālumos Izpildinstitūcijas 39. sesijā attiecībā uz dažiem grozījumiem Protokolā par paskābināšanas, eitrofikācijas un piezemes ozona līmeņa samazināšanu

23.12.2019   
               
               
                  LV
               
               
                  Eiropas Savienības Oficiālais Vēstnesis
               
               
                  L 332/17
               
            
         PADOMES LĒMUMS (ES) 2019/2207
         (2019. gada 5. decembris)
         par nostāju, kas Eiropas Savienības vārdā jāieņem Konvencijas par gaisa pārrobežu piesārņojumu lielos attālumos Izpildinstitūcijas 39. sesijā attiecībā uz dažiem grozījumiem Protokolā par paskābināšanas, eitrofikācijas un piezemes ozona līmeņa samazināšanu
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 191. pantu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     1979. gada Konvencijai par gaisa pārrobežu piesārņojumu lielos attālumos (“Konvencija”) ir pievienots Protokols par paskābināšanas, eitrofikācijas un piezemes ozona līmeņa samazināšanu (“Protokols”), kas tika pieņemts 1999. gadā.
                  
               
                     (2)
                  
                  
                     Ievērojot Protokola 13.a pantu, Konvencijas Izpildinstitūcijas (“Izpildinstitūcija”) sesijā klātesošās Puses var pieņemt Protokola un tā pielikumu grozījumus.
                  
               
                     (3)
                  
                  
                     Izpildinstitūcijas 30. sesijā klātesošās Puses 2012. gadā grozīja Protokolu, pieņemot Lēmumus 2012/1 un 2012/2. Lēmumā 2012/1 izklāstītie grozījumi stājās spēkā un kļuva piemērojami, ievērojot paātrināto procedūru, kas paredzēta Protokolā. Lēmumā 2012/2 izklāstītais grozījums bija jāpieņem Protokola Pusēm un Savienība to apstiprināja ar Padomes Lēmumu (ES) 2017/1757 (1). Minētais grozījums stājās spēkā 2019. gada 7. oktobrī.
                  
               
                     (4)
                  
                  
                     Izpildinstitūcijai savā 39. sesijā, kas notiks9.–2019. gada 13. decembrī, ir jālemj par Protokola 3.a panta un Protokola VII pielikuma grozījumu pieņemšanu, ko ierosinājušas Amerikas Savienotās Valstis, ar mērķi atvieglot Protokola ratifikāciju tām Pusēm, kas nav Savienības dalībvalstis.
                  
               
                     (5)
                  
                  
                     Ņemot vērā, ka grozāmā Protokola priekšmets un saturs attiecas uz Savienības acquis, jo īpaši, Eiropas Parlamenta un Padomes Direktīvu (ES) 2016/2284 (2), ir lietderīgi noteikt nostāju, kas Savienības vārdā jāieņem Izpildinstitūcijā.
                  
               
                     (6)
                  
                  
                     Savienības nostājai Izpildinstitūcijas 39. sesijā vajadzētu būt atbalstīt priekšlikumu grozīt Protokola VII pielikumu.
                  
               
                     (7)
                  
                  
                     Ja Izpildinstitūcijas 39. sesijā klātesošās Puses no Austrumeiropas, Kaukāza un Vidusāzijas reģiona valstīm norāda, ka priekšlikums grozīt Protokola 3.a pantu ir lietderīgs, Savienības nostājai Izpildinstitūcijas 39. sesijā vajadzētu būt atbalstīt minēto priekšlikumu. Ja minētās Puses nenorāda, ka priekšlikums grozīt Protokola 3.a pantu ir lietderīgs, Savienības nostājai vajadzētu būt aicināt Amerikas Savienotās Valstis atsaukt savu priekšlikumu un, ja Amerikas Savienotās Valstis neatsauc savu priekšlikumu, Savienībai vajadzētu būt iespējai iebilst pret minēto priekšlikumu,
                  
               IR PIEŅĒMUSI ŠO LĒMUMU.
         
            1. pants
            Nostāja, kas Savienības vārdā ir jāieņem Konvencijas par gaisa pārrobežu piesārņojumu lielos attālumos Izpildinstitūcijas 39. sesijā (“Izpildinstitūcijas 39. sesija”), ir šāda:
            
                        a)
                     
                     
                        atbalstīt Amerikas Savienoto Valstu iesniegto priekšlikumu grozīt Protokola VII pielikumu nolūkā pagarināt elastīguma termiņus no 2019. gada līdz 2024. gadam;
                     
                  
                        b)
                     
                     
                        ja Izpildinstitūcijas 39. sesijā klātesošās Puses no Austrumeiropas, Kaukāza un Vidusāzijas reģiona valstīm norāda, ka priekšlikums grozīt Protokola 3.a pantu ar nolūku pagarināt elastīguma termiņus no 2019. gada līdz 2024. gadam ir lietderīgs – atbalstīt Amerikas Savienoto Valstu iesniegto priekšlikumu grozīt minēto pantu;
                     
                  
                        c)
                     
                     
                        ja šā panta b) apakšpunktā noteiktais nosacījums netiek izpildīts – aicināt Amerikas Savienotās Valstis atsaukt priekšlikumu grozīt Protokola 3.a pantu;
                     
                  
                        d)
                     
                     
                        ja Amerikas Savienotās Valstis neatsauc priekšlikumu grozīt Protokola 3.a pantu pēc šā panta c) apakšpunktā minētā aicinājuma, Savienība var iebilst pret minēto priekšlikumu.
                     
                  
         
            2. pants
            Savienības pārstāvji, apspriedušies ar dalībvalstīm, koordinācijas sanāksmēs uz vietas var vienoties par 1. pantā noteiktās nostājas precizēšanu, ņemot vērā norises Izpildinstitūcijas 39. sesijā, bez Padomes papildu lēmuma.
         
         
            3. pants
            Šis lēmums stājas spēkā tā pieņemšanas dienā.
         
         
            Briselē, 2019. gada 5. decembrī
            
               
                  Padomes vārdā –
               
               
                  Priekšsēdētājs
               
               M. LINTILÄ
            
         
         
            (1)  Padomes Lēmums (ES) 2017/1757 (2017. gada 17. jūlijs) par to, lai Eiropas Savienības vārdā pieņemtu grozījumu 1979. gada Konvencijas par gaisa pārrobežu piesārņojumu lielos attālumos 1999. gada Protokolā par paskābināšanas, eitrofikācijas un piezemes ozona līmeņa samazināšanu (OV L 248, 27.9.2017., 3. lpp.).
         
            (2)  Eiropas Parlamenta un Padomes Direktīva (ES) 2016/2284 (2016. gada 14. decembris) par dažu gaisu piesārņojošo vielu valstu emisiju samazināšanu un ar ko groza Direktīvu 2003/35/EK un atceļ Direktīvu 2001/81/EK (OV L 344, 17.12.2016., 1. lpp.).